Jaguar Racing (Formula E)

Jaguar TCS Racing on brittiläinen Formula E -talli, joka on kilpaillut sarjassa kaudesta 2016–2017. Kaudella 2021–2022 tallin kuljettajina ajavat uusiseelantilainen Mitch Evans ja britti Sam Bird. Tallin nimisponsorina on toiminut TCS marraskuusta 2021 alkaen.

Historia 

Jaguar Land Rover ilmoitti liittymisestään Formula E:n kolmannelle kaudelle joulukuussa 2015. Jaguar otti sarjassa Trulli GP:n paikan, joka jätti sarjan kesken toisen kauden. Jaguarin ensimmäisen auton nimeksi tuli Jaguar I-Type 1 ja talli aloitti sen testaamisen toukokuussa 2016. Tallilla oli aluksi ongelmia varsinkin voimansiirron ylikuumenimisen ja auton painon kanssa. Auto julkaistiin virallisesti syyskuussa 2016. Tallin nimisponsoriksi tuli kolmivuotisella sopimuksella Panasonic. Sopimuksen arvo oli 16 miljoonaa puntaa. Tallin kilpakuljettajiksi nimettiin Adam Carroll ja Mitch Evans. Evans oli ajanut autoa ennen kauden alkua ajettavissa testeissä ja tehnyt nopealla sopeutumisellaan vaikutuksen talliin. Kiinalainen Ho-Pin Tung valittiin tallin varakuljettajaksi.

Jaguar yritti palkata ensimmäiseksi kuljettajakseen entisen Formula 1 -kuljettajan Anthony Davidsonin. Davidson ajoi kuitenkin samaan aikaan kestävyysautosarja WEC:ssä ja toimi Britanniassa kommentaattorina F1-kilpailuissa. Kesällä 2016 talli ajoi 15 testipäivää, joissa kuljettajina olivat Carroll ja Alex Lynn. Toisesta kilpakuljettajan paikasta taistelivat Evansin lisäksi Lynn ja Harry Tincknell, jotka osallistuivat myös ennen kauden alkua ajettuihin testeihin Donington Parkissa.

Kausi 2016–2017 

Ensimmäisestä kaudesta odotettiin Jaguarilla vaikeaa, koska muilla talleilla oli etunaan kahden kauden kokemus rungosta, renkaista ja muista oleellisista asioista Formula E:hen liittyen. Omista teknisistä ratkaisuistaan muilla talleilla oli kokemusta edelliseltä kaudelta. Kauden kolmessa ensimmäisessä kilpailussa talli ei saavuttanut pisteitä, vaikka Buenos Airesin kilpailussa Evans oli lähellä ottaa tallille ensimmäiset pisteet. Aikarangaistus ja kisan lopussa tehty energian säästäminen tiputtivat hänet lopulta sijalle 13. Neljäs osakilpailu Mexico Cityssä toi pisteitä, kun Evans oli neljäs ja Carroll kahdeksas. Evans joutui kilpailun lopussa kolariin, kun väistäessään edessään ollutta autoa Felix Rosenqvist ajoi hänen peräänsä. Evansin auto kuitenkin kesti törmäyksen, ja hän onnistui ajamaan maaliin. Kyseessä oli lopulta molempien kuljettajien koko kauden paras kilpailu.

Evans onnistui ajamaan pisteille vielä Monacossa, Pariisissa ja Montrealin ensimmäisessä kilpailussa. Hän ajoi Berliinin ensimmäisessä kilpailussa kilpailun nopeimman kierroksen, mutta keskeytti. Carroll ajoi pisteille enää New York Cityn ensimmäisessä kilpailussa. Jaguar oli lopulta tallien pisteissä kymmenes eli viimeinen. Kuljettajien sarjassa Evans oli sijalla 14 kerättyään 22 pistettä. Carroll oli 22. kerättyään viisi pistettä.

Tammikuussa 2017 Formula E pyysi Jaguaria antamaan Formula 1 -kuljettaja Felipe Massalle mahdollisuuden kokeilla Formula E -autoa. Jaguar hyväksyi pyynnön ja Massa testasi tallin autoa tuntemattomassa paikassa. Massa oli lopettamassa F1-uraansa vuonna 2016, mutta päätti tehdä vielä paluun kaudeksi 2017. Brasilialainen oli käynyt Jaguarin kanssa keskusteluja ennen kauden alkua, mutta sopimusta ei oltu tehty. Massa ilmoitti siirtymisestään Formula E -talli Venturille toukokuussa 2018.

Kauden päätteeksi tallipäällikkö James Barclay oli tyytyväinen siihen, miten paljon ja nopeasti talli kehittyi kauden aikana. Hänen mukaansa talli kehittyi kisavauhdissa eniten kaikista talleista kauden aikana. Barclayn mukaan Formula E on Jaguar Racingille pitkän aikavälin projekti. Moottoriurheilujulkaisu Motorsport.com oli omassa arviossaan vakuuttunut tallin kehityksestä ensimmäisen kolmen osakilpailuihin jälkeen. Julkaisu kuvasi tallin alkukautta ”huolestuttavaksi” ja tallin käyttämää voimansiirtoa vanhentuneeksi. Kaudesta talli sai arvosanan 5/10.

Kausi 2017–2018 

Ennen kauden 2017–2018 alkua Jaguar ilmoitti aloittavansa oman kilpasarjan nimeltään Jaguar I-PACE eTROPHY. Siitä tuli Formula E:n ensimmäinen tukisarja, eli kilpailut ajettaisiin samaan aikaan samassa paikassa Formula E -kisojen kanssa. Sarjaan tulisi 20 kuljettajaa ja kaikki ajaisivat samanlaisilla Jaguarin sähköautoilla. Jaguar Racing vastaisi autojen käytöstä. Sarja tuli osaksi kilpailuja kaudesta 2018–2019 alkaen.

Jaguar julkaisi uuden autonsa syyskuussa 2017, nimeltään I-TYPE 2. Samalla ilmoitettiin, että Evans jatkaa tallin kuljettajana. Hänen tallikaverikseen palkattiin brasilialainen Nelson Piquet, joka oli sarjan ensimmäisen kauden mestari. Piquet siirtyi Jaguarille NEXTEV NIO -tallista, jossa oli ajanut kaikki kolme kauttaan sarjassa. Ho-Pin Tung jatkoi tallin varakuljettajana. Ennen Piquetin sopimuksen julkistamista toimittaja Scott Mitchell piti Piquetin palkkaamista yllättävänä, mutta erinomaisena liikkeenä. Piquetin markkina-arvo oli laskenut NEXTEV:n heikkojen suoritusten vuoksi, ja Jaguar oli jo pidempään halunnut palkata hänet. Mitchell myös arvioi, että Jaguar olisi toisellaan kaudella paljon parempi kuin ensimmäisellä.

Kausi alkoi kahdella osakilpailulla Hongkongissa. Ensimmäisessä osakilpailussa Piquet sivusi tallin parasta sijoitusta oltuaan neljäs. Toisessa osakilpailussa Evans ajoi tallin historian ensimmäisen palkintopallisijoituksen oltuaan kolmas. Evans tuli maaliin neljäntenä, mutta kilpailun alun perin voittanut Daniel Abt hylättiin. Tallipäällikkö Barclayn mukaan kauden ensimmäinen kilpailuviikonloppu, jolloin ajettiin kauden kaksi ensimmäistä kilpailua, ylitti kaikki odotukset.

Kauden kolmessa ensimmäisessä kilpailussa Piquet oli ollut kahdesti neljäs ja ajoi Marraskehin kilpailussa kilpailun nopeimman kierroksen. Hänen mukaansa he olivat kauden alussa paljon lähempänä kärkitalleja kuin olivat uskoneet. Piquet ei osannut nimetä tiettyä kehityskohdetta, vaan uskoi, että auton jokaisella osa-alueella olisi pientä parantamisen varaa.

Santiagon osakilpailussa Piquet taisteli kolmannesta sijasta, mutta lukkojarrutuksen seurauksena hän menetti sijoituksia ja tuli maaliin lopulta kuudentena. Evans oli lopputuloksissa Piquetin jälkeen seitsemäntenä.

Chilen jälkeen Méxicon kilpailussa Piquet oli jälleen neljäs ja Evans kuudes. Tämän jälkeen Piguet jäi pisteiden ulkopuolelle kuudessa peräkkäisessä kilpailussa. Näissä kuudessa kilpailussa Evans ajoi neljä kertaa pisteille.

Kauden seitsemännessä kilpailussa Pariisissa Evans taisteli omasta mielestään voitosta, mutta kisan lopussa tullut keltainen lippu vesitti hänen erilaisesta strategiastaan saaman edun. Evans oli kilpailussa parhaimmillaan toisena, mutta keltaiset liput ja liika energian käyttäminen pudottivat hänet lopulta yhdeksänneksi. Evans joutui viimeiselle kierroksella hidastamaan paljon vauhtia, jotta energia riitti maaliin asti. Zürichin osakilpailussa Evans ajoi tallille sen historian ensimmäisen paalupaikan. Evans oli ryhmäaika-ajon nopein ja Superpolen nopein lopulta 0,137 sekunnin erolla ennen Andre Lottereria. Itse kilpailussa Evans oli lopulta seitsemäs.

Toisesta kaudesta tuli Jaguarille parempi kuin ensimmäisestä. Se oli tallien pisteissä kuudes kerättyään 119 pistettä. Evansin paras sijoitus oli kolmas sija Hongkongin toisessa osakilpailussa. Piquet oli parhaimmillaan kolmesti neljäs, mutta keskeytti kauden aikana viidesti. Kuljettajien pisteissä Evans oli seitsemäs (120 pistettä) ja Piquet yhdeksäs (51 pistettä). Kauden aikana Evans lähti kerran paalupaikalta ja Piquet ajoi kerran kilpailun nopeimman kierroksen.

Kauden tulokastestit ajettiin tammikuussa 2018 Marokossa Marrakeshin katuradalla Marokon osakilpailun jälkeen. Jaguarin autoja ajoivat brasilialainen Pietro Fittipaldi ja britti, entinen F1-kuljettaja Paul di Resta. Fittipaldi ajoi 60 kierrosta ja testien toiseksi nopeimman ajan, di Resta ajoi 61 kierrosta ja neljänneksi nopeimman ajan.

2018–2019 

Kaudella 2018–2019 sarjassa siirryttiin toisen sukupolven autojen käyttämiseen. Jaguar oli neljän muun valmistajan kanssa testaamassa uutta autoa ensimmäistä kertaa maaliskuussa 2018 Monteblancon radalla Espanjassa. Testit oli jaettu kolmella päivälle ja ne toteutettiin pääosin yksityisinä, suljettujen ovien takana. Jaguarin autoa testeissä ajoi Piquet. Toiset suljetut testit ajettiin huhtikuussa 2018 myös Espanjassa, tällä kertaa Calafatin moottoriradalla. Jaguarin autoa toisessa testissä ajoi Mitch Evans. Kahden suljetun testin jälkeen valmistajat siirtyivät omiin, julkisiin testausohjelmiin.

Jaguar julkaisi uuden autonsa, nimeltään I-TYPE 3, Lontoon Desing Museumissa syyskuussa 2018. Autossa oli nyt ensimmäistä kertaa tallin kokonaan itse valmistaja voimansiirto sekä yli 800 uutta osaa. Samassa julkaisutilaisuudessa talli vahvisti, että Evans ja Piquet jatkavat tallin kuljettajina myös kaudella 2018–2019. Tallipäällikkö Barclayn mukaan tallin tavoite sen kolmannelle kaudelle oli olla jokaisessa kilpailussa pisteillä ja taistella podiumpaikoista. Evans kertoi, että jääminen viime kaudella podiumsijoituksien ulkopuolelle turhautti ja paluu podiumille on hänen suurin motivaation lähde.

Kautta edeltäneet kaksipäiväiset testit ajettiin Espanjassa Valencian radalla. Testeihin kiinnitettiin tavallista enemmän huomiota uuden sukupolven autojen myötä. Sääntömuutosten myötä kilpailujen pituudeksi tuli 45 minuuttia, johon myös testeissä keskityttiin. Evans ja Piquet ajoivat tallin autoja testeissä. Jaguar ajoi eniten kierroksia (442), mutta oli Motorsport.comin tekemässä vertailussa toiseksi hitain valmistaja, kun verrattiin useiden kierrosten aikojen keskiarvoja. Jaguarin vauhti kuitenkin parani jatkuvasti testien aikana. Testeihin vaikutti myös se, että Evans menetti ensimmäisen päivän testeistä kaksi tuntia akkuongelmien vuoksi.

Toisen sukupolven autojen ensimmäinen kilpailu ajettiin Saudi-Arabiassa joulukuussa 2018. Evans oli kilpailussa neljäs ja Piquet kymmenes, eli molemmat toivat tallille pisteitä ensimmäisestä kilpailusta. Barclay totesi kilpailun olleen hyvä aloitus kaudelle huolimatta epäonnesta aika-ajoissa.

Tammikuussa 2019 Jaguar Racingin omistava Jaguar Land Rover ilmoitti vähentävänsä 4 500 työpaikkaa sen kansainvälisistä toiminnoista. Jaguar Racingin päällikkö James Barclay kuitenkin totesi, että talli on sitoutunut sarjaan pitkäaikaisesti eikä ilmoituksella ole vaikutusta tallin toimintaan. Vähennysten lisäksi Jaguar Land Rover ilmoitti uusista investoinneista sähköautojen tuotantoon Wolverhamptoniin ja Birminghamiin.

Kauden kuudessa ensimmäisessä kilpailussa Piquet oli kerännyt yhden pisteen ja keskeyttänyt kolme viimeisintä kilpailua. Kiinan osakilpailun jälkeen Piquet ja Jaguar ilmoittivat purkaneensa kuljettajan sopimuksen. Piquet myönsi olevansa pettynyt suorituksiinsa ja haluavansa keskittyä Brasilian vakioautosarjaan Formula E:n sijaan. Piquetin seuraajaksi palkattiin Alex Lynn, joka oli aiemmin testannut Jaguarin autoa vuonna 2016. Lynn oli kilpaillut aiemmin DS Virginillä.

Kauden seuraavassa kilpailussa Roomassa Evans otti Jarguar Racingin ensimmäisen voiton Formula E:ssä. Se oli Jaguarin ensimmäinen voitto moottoriurheilussa sitten vuoden 1991. Seitsemän kilpailun jälkeen Evans oli kuljettajien pisteessä neljäntenä, neljä pistettä sarjan kärkeä perässä. Hän oli ajanut pisteille jokaiselle seitsemässä osakilpailussa. Itse kilpailussa Evans oli ottanut kärkipaikan André Lottererilta aggressiivisella ohituksella. Evans sai ohituksestaan varoituksen, muttei rangaistusta. Lotterer kommentoi kilpailun jälkeen, että Evansin ohitus oli ”hyvää kilvanajoa”. Evansin kauden alusta alkanut pisteputki katkesi Rooman jälkeen ajetussa Pariisin osakilpailussa.

Evans ajoi podiumille tuli kauden 11. kilpailussa Bernissä. Evans oli aika-ajoissa toinen Jean-Éric Vergne jälkeen. Bernin katurata oli kuitenkin kapea, ja Vergne esti Evansin ohitusyritykset. Radan Attack Mode oli sijoitettu pitkälle suoralle, joten sen aktivoimisesta ei koitunut aikatappiota eikä siten strategista merkitystä. Kilpailun jälkeen Evans korosti tämän merkitystä siinä, miksei onnistunut ohittamaan Vergnea. Evans ajoi toiseksi myös seuraavassa osakilpailussa New Yorkissa, huolimatta siitä, että lähti kilpailuun ruudusta 13. Lynn ajoi kilpailussa toisena lähdettyään kolmantena, mutta joutui keskeyttämään teknisen ongelman vuoksi. Evansilla oli mahdollisuus vielä kuljettajien mestaruuteen ennen viimeistä kilpailua. Viimeisessä kilpailussa Evans jäi kuitenkin pisteiden ulkopuolelle ja mestaruuden voitti Vergne.

Jaguar Racingille kausi oli vähän heikompi kuin edellinen. Se keräsi yhteensä 116 pistettä ja oli tallien sarjassa seitsemäs. Kuljettajien pisteissä Evans oli lopulta viides kerättyään 105 pistettä. Hän hävisi mestaruuden voittaneelle Vergnelle 31 pistettä. Lynn keräsi seitsemässä ajamassaan kilpailussa kymmenen pistettä. Hänen paras sijoitus oli Bernissä ajettu seitsemäs sija. Piquet ajoi kuusi kilpailua, keräsi yhden pisteen ja oli 22. kuljettajien pisteissä. Talli ei ajanut kauden aikana yhtään nopeinta kierrosta eikä saavuttanut yhtään paalupaikkaa.

Kauden päätyttyä voittoa tavoittelematon The Climate Group järjestö ja Formula E -sarja antoivat Jaguar Racingille Climate Champion Award -palkinnon. Palkinto tunnustaa panostukset edistykselliseen taisteluun ilmastonmuutosta vastaan Formula E:ssä. Perusteluissa todettiin Jaguarin näyttävän konkreettista teknologian vientiä kilpailuista katuautoihin. Jaguar I-Pace mainittiin pioneerina puhtaasta, turvallisesta ja kestävästä tulevaisuudesta. I-Pacen pohjalta tehtyä kilpa-autoa käytettiin Jaguar I-Pace eTrophy -sarjassa.

Testit kauden aikana 

Saudi-Arabian kisan järjestäjien pyynnöstä Formula E järjesti testit radalla kilpailun jälkeen. Tallit, jotka nimesivät naiskuljettajan testeihin, saivat ajattaa testeissä kahta autoa. Jaguar nimesi kuitenkin vain Evansin testeihin, joissa hän oli viidenneksi nopein.

Kauden tulokastestit järjestettiin Marokon osakilpailun jälkeen samalla radalla. Jaguarin autoja ajoivat Pietro Fittipaldi ja Harry Tincknell. Fittipaldi oli ajanut myös edellisen kauden testeissä, Ticknell oli ajanut Jaguarin autoa viimeksi vuonna 2016. Fittipaldi ajoi testeissä 79 kierrosta ja Ticknell 69. Nopeimpia aikoja verrattaessa Fittipaldi oli 15. ja Ticknell 17. nopein.

Méxicon kilpailun jälkeisissä testeissä Evans keskittyi etsimään ratkaisua huonoon aika-ajovauhtiinsa. Piquet käytti testeissä uutta runkoa, koska talli ei saanut korjattua alkuperäistä kisassa sattuneen kolarin vuoksi. Piquet menetti ajoajastaan noin tunnin korjauksien vuoksi. Aikoja verrattaessa Evans oli seitsemäs ja Piquet vasta 19. nopein.

2019–2020 

Jaguar Racing julkaisi Mitch Evansin jatkosopimuksen syyskuussa 2019. Jaguarin mukaan sopimus oli monivuotinen, mutta Evans itse kuvasi sopimusta ”vuosi kerrallaan” sopimukseksi. Evans myös uskoi, että talli oli kehittynyt edellisestä kaudesta ja kyseessä oli iso muutos edelliseen kauteen verrattuna. Evansin tallikaveriksi palkattiin britti James Calado, jolla ei ollut aiempaa kokemusta Formula E:stä. Calado oli ajanut toiseksi vuoden 2011 GP3-sarjassa ja kolmanneksi GP2-sarjassa vuonna 2013. Vuodesta 2014 hän oli kilpaillut WEC-sarjassa AF Corsen tallissa. Calado ei uskonut, että kuuden vuoden tauko formuloista olisi hänelle haitaksi, sillä Formula E poikkeaa niin paljon muista avopyöräisistä. Vaikeimmaksi asioiksi hän uskoi energian säästämisen kilpailuissa ja uusien kilparatojen oppimisen. Caladolla oli sopimus samaan aikaan myös WEC-sarjaan ja hän tiesi jo ennen kauden alkua, että osallistuminen WEC-sarjan kilpailuihin oli ensisijaista. Tammikuussa 2020 Jaguar nimitti entisen kilpakuljettajansa Alex Lynnin tallin varakuljettajaksi.

Panasonic Jaguar Racing julkisti uuden autonsa 2. lokakuuta 2019 Gaydonin kylässä Warwickshiressä. Auton nimeksi tuli Jaguar I-TYPE 4, ja siinä oli kokonaan uusi voimansiirto, vaihdelaatikko, vaihtosuuntaaja, takajousitus ja iskunvaimennus. Uudet osat auttoivat säästämään painoa ja parantamaan ohjaavuutta ja suorituskykyä. Samalla talli ilmoitti, että se oli tehnyt sponsorointisopimukset Castrolin, Lego Groupin ja Scalextricin kanssa.

Ennen kauden alkua ajetut testit järjestettiin Valenciassa Valencia Circuitin radalla. Kolmipäiväisissä testeissä Jaguarin kuljettajat ajoivat yhteensä 334 kierrosta: Evans ajoi 163 ja Calado 171 kierrosta. Tallipäällikkö Barclay korosti testien tärkeyttä ja uskoi, että kolmipäiväisen testin jälkeen autoa pystytään kehittämään edelleen. Barclay oli tyytyväinen testeihin, mutta ei osannut verrata talkolin suorituskykyä kilpailuvauhdissa muihin talleihin. Evans ajoi koko testien viidenneksi nopeimman ajan ja oli Motorsport.comin vertailussa kymmenen nopeimman kuljettajan joukossa sekä aika-ajo- että kisavauhdissa. Sekä Evans että Calado kolaroivat testeissä kertaalleen.

Kausi alkoi kahdella osakilpailulla Saudi-Arabiassa. Ensimmäisessä kilpailussa Evans ajoi nopeimman kierroksen ja oli kymmenes, tuoden tallille yhteensä kaksi pistettä. Calado oli jäänyt aika-ajon viimeiseksi ja jäi kilpailussa pisteittä. Toisessa kilpailussa Calado nousi lähtöruudusta 21 seitsemänneksi ja toi tallille kuusi pistettä. Evans taisteli kilpailun alussa kärjessä, mutta hän kolaroi yrittäessään ohittaa Sam Birdia. Evans sai tilanteesta rangaistuksen ja jäi pisteittä. Kilpailun jälkeen Evans sanoi, ettei Bird jättänyt hänelle tarpeeksi tilaa – Birdin mielestä tilanne ei ollut kummankaan syytä, mutta uskoi, ettei Evansin olisi kannattanut yrittää ohitusta.

Kauden kolmannessa osakilpailussa Chilessä Evans ajoi paalupaikalle. Itse kilpailussa Evans johti 18 ensimmäistä kierrosta, mutta tuli maaliin lopulta neljäntenä. Evans nousi lopulta kolmanneksi, kun Nyck de Vries sai rangaistuksen. Evansin mukaan puutteelliset tiedot hänen ohjauspyörässään johtivat liikaan energiankulutukseen kilpailun alussa, mikä johti lopulta sijoituksien menetykseen kilpailun loppupuolella. Hän ei ollut myöskään tyytyväinen auton kilpailuvauhtiin ja uskoi, että tallilla oli edessään paljon töitä asian korjaamiseksi. Calado jäi aika-ajossa sijalle 18, mutta nousi kilpailussa kahdeksanneksi. Seuraavassa osakilpailussa Meksikossa Evans ajoi voittoon. Evans osui kilpailun ensimmäisessä mutkassa André Lottererin kanssa yhteen, mutta nousi silti kilpailun johtoon. Evans piti johdon itsellään koko kilpailun. Calado tuli maaliin yhdeksäntenä, mutta hänet hylättiin kilpailun jälkeen teknisen virheen vuoksi. Meksikon osakilpailun jälkeen Evans johti kuljettajien sarjaa.

Kauden viides kilpailu ajettiin Marokossa. Sarjaa johtanut Evans ei saanut aika-ajossa ajettu aikaa strategisen virheen vuoksi ja hän jäi aika-ajon viimeiseksi. Calado oli aika-ajon kymmenes, mikä oli selvästi hänen paras aika-ajosijoitus siihen mennessä. Itse kilpailussa Evans nousi 18 sijoitusta ja oli kilpailussa lopulta kuudes. Hän sai yhteensä yhdeksän pistettä ajettuaan myös kilpailun nopeimman kierroksen. Calado jäi pisteiden ulkopuolelle kärsittyään ongelmista kilpailun toisella puoliskolla. Marokon kilpailun jälkeen ajetuissa testeissä Jaguarin autoja ajoivat W Seriesin mestari Jamie Chadwick ja Japanin F3-sarjan mestari Sacha Fenestraz. Fenestraz oli testien kymmenenneksi nopein (33 kierrosta) ja Chadwick 13. nopein (45 kierrosta).

Loppuvuodesta 2019 alkanut koronaviruspandemia vaikutti myös Formula E:hen. Kiinan ePrix 2020, joka piti ajaa maaliskuussa, päätettiin helmikuussa 2020 siirtää toiseen ajankohtaan pandemian vuoksi. Maaliskuun alussa Formula E ja FIA ilmoittivat, että sarja jää kahden kuukauden tauolle. Huhtikuussa FIA, Formula E ja tallit yhdessä päättivät lykätä uusien Gen2 Evo -autojen käyttöönottoa aina kaudelle 2021–2022 saakka. Muutoksen tavoitteena oli tuottaa säästöjä koronapandemiasta kärsiville talleille. Valmistajille annettiin mahdollisuus tuoda uusi voimansiirto vain kerran seuraavan kahden vuoden aikana. Teknisten sääntöjen muutoksella pyrittiin tuomaan vakautta tallien talouteen ja puolittamaan autojen kehityskulut seuraavan kahden vuoden aikana.

17. kesäkuuta Formula E ilmoitti, että kausi ajatetaan loppuun. Kauden viimeiset kuusi kilpailua järjestettäisiin yhdeksän päivän aikana Berliinissä Tempelhofin lentoaseman katuradalla elokuussa. Kilpailuissa käytettäisiin kolmea erilaista rataa. FIA oli myös hyväksynyt suunnitelman kauden jatkamisesta.

Toukokuussa 2020 Jaguar ilmoitti, että sen ylläpitämä Jaguar I-PACE eTROPHY -kilpasarja loppuu kahden kauden jälkeen. Lopettamisen taustalla oli pandemian aiheuttama epävarmuus tulevaisuudesta.

Evans oli kuljettajien pisteissä toisena, kun kausi keskeytettiin. Kuudesta Berliinin kilpailusta Evans ajoi pisteillä kolmessa. Calado jäi pisteiden ulkopuolelle ensimmäisessä neljässä kilpailussa, jonka jälkeen hänen tilalle tuli Tom Blomqvist. Blomqvist jäi pisteittä kahdessa ajamassaan kilpailussa. Calado ei voinut osallistua kahteen viimeiseen osakilpailuun, koska hänen piti osallistua WEC-sarjan harjoituksiin samaan aikaan Belgiassa. Jaguar oli aiemmin tehnyt Blomqvistin kanssa sopimuksen varakuljettajan roolista, kun Alex Lynn oli siirtynyt Mahindralle.

Kuljettajien pisteissä Evans oli lopulta seitsemäs kerättyään 71 pistettä. Calado oli pisteissä sijalla 19 kerättyään 10 pistettä. Blomqvist jäi sarjassa pisteittä ja oli tuloksissa sijalla 27. Tallien pisteissä Jaguar Racing oli seitsemäs kerättyään yhteensä 81 pistettä.

2020–2021 

Jaguar ilmoitti heinäkuussa 2020, että Sam Bird siirtyy talliin Caladon tilalle. Bird oli voittanut osakilpailun jokaisella Formula E -kaudella ja ajanut kaikki kaudet Virgin Racingissä. Samalla myös vahvistettiin, että Evans jatkaa tallissa. Helmikuussa 2021 tallin varakuljettajaksi nimettiin Sacha Fenestraz. Toiseksi vara- ja simulaatiokuskiksi nimettiin toukokuussa 2021 Tom Dillmann. Dillmann oli ajanut Formula E:ssä 23 osakilpailua ja toiminut aiemmin vastaavassa roolissa Techeetahin tallissa.

Bird ja Evans ajoivat uuden Jaguar I-TYPE 5:n ensimmäiset testit yksityisessä tilaisuudessa Abingdonin lentokentällä lokakuussa 2020. Virallisesti Jaguar julkisti uuden autonsa 27. marraskuuta. Autossa oli uusi, itse kehitetty voimansiirto ja Jaguar Land Roverin kehittämä, kestävästä ja ympäristöä säästävästä materiaalista tehty istuin. Uutta oli myös jousitus ja tallin itse kehittämä vaihtosuuntaaja.

Kautta edeltäneet kolmipäiväiset testit ajettiin Valencia Circuitin radalla. Jaguarin kuljettajat ajoivat yhteensä 373 kierrosta, joista Bird ajoi 197 ja Evans 176. Tallipäällikkö Barclay oli tyytyväinen testeihin, joissa keskityttiin oppimaan uudesta autosta ja kehittämään sitä lisää ennen kauden alkua.

Kauden kaksi ensimmäistä kilpailua ajettiin Saudi-Arabiassa. Ensimmäisessä kilpailussa Evans oli kolmas ja Bird keskeytti. Toisessa kilpailussa Bird ajoi voittoon ja Evans keskeytti. Ensimmäisessä kilpailussa Bird taisteli kuudennesta sijasta, mutta kolari Alex Lynnin kanssa johti keskeytykseen. Kilpailun tuomaristo totesin Lynnin syylliseksi kolariin ja hän sai seuraavaan kilpailuun kolmen lähtöruudun rangaistuksen. Kilpailun jälkeen Bird totesi, ettei Lynn jättänyt hänelle tarpeeksi tilaa hänen yrittäessään ohitusta.

Toisessa osakilpailussa Lynn kolaroi Mitch Evansin kanssa. Lynn yritti ohittaa mutkan 18 jälkeen Evansia, mutta jäikin radan seinän ja Evansin auton väliin. Lynnin auto nousi ilmaan ja liukui väärin päin aina seinään asti. Evans kuvaili kolaria ”lentokoneonnettomuudeksi”. Hän kertoi haastattelussa, että näki Lynnin auton lentävän oman autonsa yläpuolella. Evans nousi kolarin jälkeen autostaan ja meni tarkistamaan, oliko Lynn kunnossa. Lynn vietiin onnettomuuden jälkeen varmuuden vuoksi sairaalaan. Bird sen sijaan ajoi kilpailun voittoon ennen alankomaalaista Robin Frijnsia. Frijns johti kilpailua, mutta fiksumman energiasäästön vuoksi Bird pystyi ohittamaan hänet ja voittamaan kilpailun. Bird jatkoi Formula E:n ainoana kuljettajana, joka oli jokaisella kaudella pystynyt voittamaan osakilpailun.

Kauden kolmas ja neljäs osakilpailu ajettiin Italiassa. Evans oli ensimmäisessä kilpailussa kolmas ja ajoi nopeimman kierroksen, Bird oli toinen. Toisessa osakilpailussa Evans oli kuudes ja Bird keskeytti. Italian ensimmäinen kilpailu oli tallille ensimmäinen kerta, kun molemmat kuljettajat olivat samassa kilpailussa kolmen parhaan joukossa. Se oli myös Jaguarille ensimmäinen tuplapodium yli 30 vuoteen. Neljän ajetun osakilpailun jälkeen Jaguar Racing johti tallien MM-sarjaa 17:llä pisteellä ennen Mercedestä. Kuljettajien MM-sarjassa Evans oli kerännyt 43 pistettä ja johti sarjaa. Bird oli sarjassa toisena neljä pistettä tallikaveriaan perässä.

Viides ja kuudes osakilpailu ajettiin Valenciassa. Ensimmäisessä kilpailussa Evans keskeytti ja Bird hylättiin. Toisessa kilpailussa Bird oli sijalla 14 ja Evans hänen jälkeensä sijalla 15.

Seitsemäs osakilpailu ajettiin Monacossa. Evans johti kilpailua vielä viimeisellä kierroksella, mutta tippui tuloksissa kolmanneksi. Hän hävisi toiseksi tulleelle Frijnsille vain 0,024 sekuntia. Bird oli kilpailussa seitsemäs.

Seuraavat kaksi kilpailua ajettiin Meksikossa. Evans ajoi molemmissa kilpailuissa pisteille oltuaan kahdeksas ja yhdeksäs. Bird sen sijaan jäi pisteittä molemmissa kilpailuissa. Meksikon jälkeen ajettiin kaksi osakilpailua Yhdysvaltojen New York Cityssä. Tällä kertaa Evans jäi pisteittä, mutta Bird oli ensimmäisessä kilpailussa yhdeksäs ja voitti toisen. New Yorkin viikonlopun jälkeen tallipäällikkö Barclay totesi, että Formula E:ssä on tärkeintä olla sisukas. Bird kolaroi ensimmäisen kilpailun harjoituksissa, ja auton runko piti rakentaa uudestaan. Hän lähti kilpailuun ruudusta 20 ja onnistui nousemaan yhdeksänneksi. Toisessa kilpailussa Jaguar saavutti aika-ajoissa lähtöruudut yksi ja kaksi. Birdin ajama paalupaikka oli tallille kauden ensimmäinen. Toisessa osakilpailussa Bird ajoi paalulta voittoon, mutta Evans rikkoi autonsa ajettuaan toisena. Jousituksen rikkoutuminen tiputti hänet pisteiden ulkopuolelle. Kahden New Yorkin kilpailun jälkeen Bird johti kuljettajien MM-sarjaa. Birdin voitto oli historiallinen, sillä se oli hänen kolmas voittonsa New Yorkissa. Hänestä tuli sarjan ensimmäinen kuljettaja, joka oli onnistunut voittamaan kolmesti samalla radalla.

Seuraavat kaksi osakilpailua ajettiin Lontoossa. Bird keskeytti molemmissa kilpailussa, mutta Evans ajoi toisessa osakilpailussa kolmanneksi. Ensimmäisessä hän jäi sijalle 14, mutta ajoi kilpailun nopeimman kierroksen. Lontoon kilpailut olivat Jaguarin ensimmäiset kotikilpailut moottoriurheilussa 17:ään vuoteen.

Kauden päätti kaksi osakilpailua Berliinissä. Evans ajoi ensimmäisessä kilpailussa kolmanneksi, joka nosti hänet kuljettajien MM-sarjassa neljänneksi, viiden pisteen päähän johtajasta. Tallien MM-sarjassa Jaguar johti sarjaa ennen viimeistä osakilpailua. Viimeisessä osakilpailussa Bird ajoi seitsemänneksi, mutta Evans keskeytti. Evansin auto nytkähti lähdössä vain vähän eteenpäin ja MM-sarjassa toisena ollut Edoardo Mortara osui häneen päättäen molempien kilpailun. Mortara jouduttiin viemään kolarin jälkeen lisätutkimuksiin sairaalaan. Kilpailun jälkeen Evans kuvaili olevansa ”šokissa ja sanaton” sekä että häneen ”sattuu kaikilta osin emotionaalisesti” hävittyään mestaruuden lähtökolarissa.

Jaguar oli lopulta sarjassa toinen, häviten mestaruuden neljällä pisteellä Mercedekselle. Evans oli kuljettajien MM-sarjassa neljäs ja Bird kuudes. Evans oli viidesti kolmas, Bird voitti kahdesti ja oli kerran toinen. Kausi oli Jaguarin historian paras Formula E:ssä.

Kauden päätteeksi Motorsport.com listasi omat arvionsa kauden kymmenestä parhaasta kuljettajasta. Bird sijoitettiin arvioissa yhdeksänneksi. Arviossa korostettiin hänen siirtyneen Jaguarille voittamaan mestaruus, missä hän ei onnistunut. Onnistumisista korostettiin Saudi-Arabian voittoa sekä nousujohteista New Yorkin viikonloppua. Tallikaveri Evans arvioitiin samassa artikkelissa kauden parhaaksi kuljettajaksi. Evans ajoi kauden aikana viidesti palkintopallille, ja hän oli kauden tasaisin kuljettaja. Evans oli ennen viimeistä kilpailua myös suosikki mestariksi.

2021–2022 

Ennen kautta 2021–22 Mitch Evansin oltiin huhuttu jättävän tallin ja siirtyvän Porschelle. Elokuussa 2021 Evans teki monivuotisen jatkosopimuksen Jaguarin kanssa päättäen huhut. Toisena kuljettajana jatkoi Sam Bird. Tallin nimisponsoriksi tuli Tata Consultancy Services ja tallin nimeksi Jaguar TCS Racing. Tallin autona jatkoi Jaguar I-TYPE 5, jonka ulkoasua päivitettiin. Auton ohjelmistoa päivitettiin paremman energiahallinnan saavuttamiseksi. Tavoitteena oli tehdä autosta nopeampi ja tehokkaampi. Tammikuussa 2022 Jaguar ilmoitti, että sen varakuljettajana jatkoi Tom Dillmann. Toiseksi varakuljettajaksi palkattiin Norman Nato, joka oli voittanut edellisen kauden päätöskilpailun.

Kautta edeltävät testit ajettiin edellisten kausien tapaan Valenciassa. Jaguar ajoi yhteensä 434 kierrosta. Testeissä keskityttiin keräämään dataa auton kehittämiseksi sekä harjoiteltiin uutta aika-ajoformaattia ja varikkopysähdyksiä. Evans oli testien aika-ajoharjoituksien nopein. Tallipäällikkö James Barclay kuvasi viikkoa Valenciassa erittäin rakentavaksi.

Tulevaisuus 

Heinäkuussa 2021 Jaguar Land Rover (JLR) ilmoitti virallisesti, että se sitoutuu valmistajana Formula E:n kolmannen sukupolven aikakaudelle. Ilmoituksen myötä Jaguar Racing kilpailee sarjassa vähintään kauteen 2025–2026 asti. JLR:n toimitusjohtaja Thierry Bolloré kuvaili kolmatta sukupolvea ”uudeksi jännittäväksi ajaksi täyssähköisten maailmanmestaruudesta”. Hänen mukaansa Formula E on täydellinen ympäristö testata, suunnitella, kehittää ja tehdä yhteistyötä kestävien ratkaisujen parissa. Formula E:ssä jatkaminen on osa Jaguarin tavoitetta tulla täysin sähköiseksi luksusbrändiksi vuoteen 2025 mennessä. Jaguar Racingin tavoitteena on myös auttaa Jaguar Land Roveria kehittämään uusia kestäviä teknologioita sekä päästä sen asettamiin ympäristötavoitteisiin.

Tulokset 

* Kausi käynnissä. Lihavointi = Paalupaikka. Kursivointi = Nopein kierros. G Nopein aika ryhmäaika-ajossa, josta lisäpiste.

Lähteet

Formula E -valmistajat
Brittiläiset autourheilutallit